спецификациите на производителя за продукта.
 6.3.6. Пластмасови обвивки
 Границата на провлачване при опън и удължаването при скъсване се определят съгласно точка А.22 (допълнение A към настоящото приложение). Изпитванията трябва да покажат, че пластичните свойства на пластмасовата обвивка при температури по-ниски или равни на – 50 °C съответстват на определените от производителя стойности. Полимерният материал трябва да е подходящ за условията на експлоатация, определени в точка 4 от настоящото приложение. В съответствие с метода, описан в точка А.23 (допълнение А към настоящото приложение), температурата на омекване трябва да бъде най-малко 90 °C, а температурата на топене май-малко 100 °C.
 6.4. Изпитвателно налягане
 Използваното при производството изпитвателно налягане трябва да е най-малко 30 МРа.
 6.5. Налягания на разрушаване и коефициенти на напрежение на влакната
 За всички типове бутилки минималното действително налягане на разрушаване трябва да е не по-малко от стойностите, посочени в таблица 6.3 на настоящото приложение. При конструкциите от типове CNG-2, CNG-3 и CNG-4 композитната намотка трябва да е конструирана така, че да се получи голяма надеждност при постоянно и циклично натоварване. Тази надеждност трябва да е постиганата чрез получаване на коефициенти на напрежение в нишковидния композитен материал, служещ за усилване на конструкцията, по-големи или равни на дадените в таблица 6.3 на настоящото приложение. Отношението на напреженията е равно на напрежението в нишката при определеното минимално налягане на разрушаване на бутилката, разделено на напрежението в нишката при работното налягане. Коефициентът на разрушаване се определя като действителното налягане на разрушаване на бутилката, разделено на работното налягане. За конструкциите от тип CNG-4 коефициентът на напрежение е равен на отношението на коефициента на разрушаване. За конструкциите от тип CNG-2 и CNG-3 (с метална обвивка и композитна намотка) пресмятанията на коефициента на напрежение трябва да включват:
 а)
 метод за анализ, приложим за материали с нелинейни характеристики (специална компютърна програма или програма за анализ по метода на крайните елементи);
 б)
 кривата напрежение-деформация в еластичната и пластичната област трябва да е известна и моделирана правилно;
 в)
 механичните характеристики на композитните материали трябва да са моделирани правилно;
 г)
 пресмятанията трябва да се извършват при налягането на самонапрягане, при нулево налягане след самонапрягане, при работното налягане и при минималното налягане на разрушаване;
 д)
 при анализа трябва да се вземат предвид предварителните напрежения в резултат от опъна при намотаването;
 е)
 минималното налягане на разрушаване трябва да се избере така, че отношението на пресметнатото напрежение при минималното налягане на разрушаване към пресметнатото напрежение при работното налягане да съответства на изискванията за коефициента на напрежение за използваната нишка;
 ж)
 при анализа на бутилки с хибриден влакнест усилващ материал (два или повече типа влакно) трябва да се вземе пред вид разпределението на усилията между различните влакна на базата на различните модули на еластичност на влакната. Изискванията към отношението на напреженията за всеки тип влакно трябва да съответстват на стойностите, дадени в таблица 6.3 на настоящото приложение. Проверката на коефициентите на напрежение може също да се извърши с помощта на тензодатчици. Един метод, който може да се използва за тази цел, е описан в информативното допълнение Е към настоящото приложение.
 6.6. Анализ на напреженията
